CELEX: E2015C0293
Language: sk
Date: 2015-07-14 00:00:00
Title: Rozhodnutie Dozorného úradu EZVO č. 293/15/COL zo 14. júla 2015, ktorým sa schvaľuje národný program, ktorý Island ustanovil na kontrolu salmonely u hydiny a hydinových výrobkov [2016/1421]

25.8.2016   
            
            
               SK
            
            
               Úradný vestník Európskej únie
            
            
               L 230/58
            
         ROZHODNUTIE DOZORNÉHO ÚRADU EZVO
   č. 293/15/COL
   zo 14. júla 2015,
   ktorým sa schvaľuje národný program, ktorý Island ustanovil na kontrolu salmonely u hydiny a hydinových výrobkov [2016/1421]
   DOZORNÝ ÚRAD EZVO,
   so zreteľom na akt uvedený v bode 8b časti 7.1 kapitoly I prílohy I k Dohode o EHP [nariadenie Európskeho parlamentu a Rady (ES) č. 2160/2003 zo 17. novembra 2003 o kontrole salmonely a ostatných špecifikovaných zoonotických pôvodcov pochádzajúcich z potravín (1)],
   so zreteľom na akt uvedený v bode 17 časti 6.1 kapitoly I prílohy I k Dohode o EHP [nariadenie Európskeho parlamentu a Rady (ES) č. 853/2004 z 29. apríla 2004, ktorým sa ustanovujú osobitné hygienické predpisy pre potraviny živočíšneho pôvodu (2)],
   so zreteľom na akt uvedený v bode 53 časti 7.2 kapitoly I prílohy I k Dohode o EHP [nariadenie Komisie (EÚ) č. 200/2010 z 10. marca 2010, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Únie zameraný na zníženie prevalencie sérotypov Salmonella v dospelých chovných kŕdľoch Gallus gallus (3)],
   so zreteľom na akt uvedený v bode 55 časti 7.2 kapitoly I prílohy I k Dohode o EHP [nariadenie Komisie (EÚ) č. 517/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 2160/2003, pokiaľ ide o cieľ Únie znížiť prevalenciu určitých sérotypov salmonely u nosníc Gallus gallus, a ktorým sa mení a dopĺňa nariadenie (ES) č. 2160/2003 a nariadenie Komisie (EÚ) č. 200/2010 (4)],
   so zreteľom na akt uvedený v bode 57 časti 7.2 kapitoly I prílohy I k Dohode o EHP [nariadenie Komisie (EÚ) č. 200/2012 z 8. marca 2012 týkajúce sa cieľa Únie, pokiaľ ide o zníženie výskytu Salmonella enteritidis a Salmonella typhimurium v kŕdľoch brojlerov, stanoveného v nariadení Európskeho parlamentu a Rady (ES) č. 2160/2003 (5)],
   so zreteľom na akt uvedený v bode 51 časti 7.2 kapitoly I prílohy I k Dohode o EHP [nariadenie Komisie (EÚ) č. 1190/2012 z 12. decembra 2012 týkajúce sa cieľa Únie, pokiaľ ide o zníženie výskytu Salmonella Enteritidis a Salmonella Typhimurium v kŕdľoch moriek, stanoveného v nariadení Európskeho parlamentu a Rady (ES) č. 2160/2003 (6)], v znení prispôsobenom Dohode o EHP bodom 4 písm. d) protokolu 1 k Dohode o EHP a článkom 1 ods. 2 a článkom 3 protokolu 1 k Dohode o dozore a súde,
   so zreteľom na rozhodnutie č. 494/13/COL Dozorného úradu EZVO (ďalej len „dozorný úrad“) z 11. decembra 2013, ktorým sa člen kolégia s osobitnou zodpovednosťou za veterinárne a fytosanitárne záležitosti splnomocňuje na prijatie určitých rozhodnutí a opatrení (dokument č. 683826), a najmä na jeho bod 1,
   keďže:
   Účelom nariadenia (ES) č. 2160/2003 je zabezpečiť, aby sa prijali správne a účinné opatrenia na zistenie a kontrolu salmonely a ostatných zoonotických pôvodcov vo všetkých príslušných štádiách výroby, spracovania a distribúcie, a to najmä na úrovni prvovýroby, aby sa znížila ich prevalencia a riziko, ktoré predstavujú pre verejné zdravie.
   Nariadením (EÚ) č. 200/2010 bol pre EHP stanovený cieľ na zníženie prevalencie všetkých sérotypov salmonely s významom pre verejné zdravie v chovných kŕdľoch Gallus gallus na úrovni prvovýroby.
   Nariadením (EÚ) č. 517/2011 bol pre EHP stanovený cieľ na zníženie prevalencie určitých sérotypov salmonely u nosníc Gallus gallus.
   Nariadením (EÚ) č. 200/2012 bol pre EHP stanovený cieľ na zníženie výskytu Salmonella Enteritidis a Salmonella Typhimurium v kŕdľoch brojlerov.
   Nariadením (EÚ) č. 1190/2012 bol pre EHP stanovený cieľ na zníženie výskytu Salmonella Enteritidis a Salmonella Typhimurium v kŕdľoch moriek.
   V záujme dosiahnutia cieľov EHP majú členské štáty vypracovať národné programy kontroly salmonely pre príslušné populácie a predložiť ich dozornému úradu v súlade s nariadením (ES) č. 2160/2003.
   Island predložil svoj národný program kontroly salmonely u hydiny a hydinových výrobkov. Program kontroly je zameraný na zníženie prevalencie všetkých sérovarov salmonely pod 1 %, u všetkých kŕdľov hydiny, t. j. u všetkých chovných kŕdľov Gallus gallus, u nosníc Gallus gallus, u kŕdľov brojlerov a u kŕdľov moriek.
   Dozorný úrad zastáva názor, že program predložený Islandom by sa mal schváliť, pretože je v súlade s príslušnými veterinárnymi právnymi predpismi EHP, a najmä s nariadením (ES) č. 2160/2003. Dozorný úrad však konštatuje, že Island neposkytol informácie potrebné na posúdenie toho, či program kontroly je rovnocenný s programom kontroly schváleným pre Fínsko a Švédsko, ako je ustanovené v článku 8 nariadenia (ES) č. 853/2004.
   Dozorný úrad svojím rozhodnutím č. 209/15/COL postúpil vec Výboru EZVO pre veterinárne a fytosanitárne záležitosti. Výbor jednohlasne schválil navrhované rozhodnutie schváliť národný program kontroly, ktorý Island ustanovil na kontrolu salmonely u hydiny a hydinových výrobkov. Navrhované opatrenia sú preto v súlade so stanoviskom výboru.
   PRIJAL TOTO ROZHODNUTIE:
   
               1.
            
            
               Národný program, ktorý Island ustanovil na kontrolu salmonely u chovných kŕdľov Gallus gallus, u nosníc Gallus gallus, u kŕdľov brojlerov a u kŕdľov moriek, sa schvaľuje.
            
         
               2.
            
            
               Toto rozhodnutie je určené Islandu.
            
         
               3.
            
            
               Toto rozhodnutie nadobúda účinnosť okamžite.
            
         
               4.
            
            
               Iba anglické znenie tohto rozhodnutia je autentické.
            
         
      V Bruseli 14. júla 2015
      
         
            Za Dozorný úrad EZVO
         
         Helga JÓNSDÓTTIR
         
            členka kolégia
         
         Markus SCHNEIDER
         
            úradujúci predseda
         
      
   
   
      (1)  Ú. v. EÚ L 325, 12.12.2003, s. 1.
   
      (2)  Ú. v. EÚ L 139, 30.4.2004, s. 55.
   
      (3)  Ú. v. EÚ L 61, 11.3.2010, s. 1.
   
      (4)  Ú. v. EÚ L 138, 26.5.2011, s. 45.
   
      (5)  Ú. v. EÚ L 71, 9.3.2012, s. 31.
   
      (6)  Ú. v. EÚ L 340, 13.12.2012, s. 29.